PLANINSKO DRUŠTVO CELJE MATICA                                                             CELJE, 12.08.2005

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4851, 03 492 4850

NA PRVAKA BERCHTESGADENSKIH ALP

H O C H K Ö N I G,  2941 M,

V SOBOTO IN NEDELJO, 3. IN 4. SEPTEMBRA 2005

KO POTNIK NA SOLNOGRAŠKO POKUKA IZ DOLGEGA TURSKEGA PREDORA,

MU POL OBZORJA ZAPRE MOGOČNA GORA, NA TEMENU KATERE SE BLEŠČI LEDENIK.

ZAGLEDALI SMO KRALJESTVO HOCHKÖNIGA,

KI SE PREK PROSTRANEGA KAMENEGA MORJA NADALJUJE VSE DO WATZMANNA.

ČETUDI SO VELIKEGA KRALJA OSRAMOTILI S PLANINSKIM DOMOM NA SAMEM VRHU,

SODI MED ODLIČNIKE SEVERNIH APNENIŠKIH ALP IN JE VREDEN NAŠEGA OBISKA.

ZARADI ODDALJENOSTI IN VIŠINE BI BIL ENODNEVEN IZLET PRENAPOREN.

ZATO S POSTAJALIŠČA NA CELJSKI GLAZIJI
ODPOTUJEMO ŽE V SOBOTO OB PETIH ZJUTRAJ, 5.00.

Z NAROČENIM AVTOBUSOM PRODREMO SKOZI KARAVANŠKI PREDOR NA KOROŠKO

TER SKOZI PREDORA POD KAČJIM VRHOM PA RADSTATTSKIMI TURAMI
DOSEŽEMO PO CESTI A10 KAJ HITRO ŠKOFJI DVOR, BISCHOFSHOFEN, 580 M,

KI SE ŽE SONČI POD MOGOČNIMI JUGOVZHODNIMI STENAMI NAŠE GORE.

POD NJIMI SE SKOZI MLINSKI POTOK, MÜHLBACH, 854 M,

ODPELJEMO PO 18% KLANCU NA DIENTENSKO SEDLO, DIENTNER SATTEL, 1357 M.

PRISTOPNO VOŽNJO SKLENEMO NA 300 METROV ODDALJENEM PARKIRIŠČU, 1342 M.

PO GOZDNI CESTI PRIDEMO V POL URE DO PLANINSKE KOČE ERICHHÜTTE, 1540 M.

PO KRAJŠEM ODDIHU SLEDIMO OBIČAJNI STEZI NA HOCHKÖNIG DO VISOKE ŠKRBINE,

KJER SE PO DODATNI URI PRED KRAJŠIM SESTOPOM V SKRITO KRNICO BIRGKAR
OD NJE ODCEPI VAROVANA PLEZALNA SMER KRALJEVSKI JODLAR, KÖNIGSJODLER.

JODLAR NAS PO 1700 MESTOMA ZRAČNIH PA TUDI ZAHTEVNIH PLEZALSKIH METRIH

PRIPELJE ČEZ VRAŽJE ROGOVE, TEUFELSHÖRNER PA KUMMETSTEIN IN VISOKO GLAVO.

PO IZSTOPU IZ SMERI PRIDEMO V POL URE NA GLAVNI VRH HOCHKÖNIGA, 2941 M,

Z DIENTENSKEGA SEDLA PA SMO HODILI SEM GOR SKUPAJ OKOLI OSEM UR!

NA HOCHKÖNIGU ŽE OD LETA 1898 STOJI PLANINSKI DOM MATRASHAUS, 2941 M.

ZANJ JE SOGLASJE DAL ŠE PRESTOLONASLEDNIK FRANC FERDINAND
IN ZATO SO GA TEDAJ IMENOVALI JUBILEJNO ZAVETIŠČE CESARJA FRANCA JOŽEFA.

MI IZPRED DOMA UŽIVAMO TAKO SONČNI ZAHOD KOT TUDI VZHOD.

ZA SESTOP POIŠČEMO POT, KI JE PO NJEJ BLODIL HUDOMUŠNI JANKO MLAKAR.

NAJPREJ PELJE ČEZ RAVEN LEDENIK ÜBERGOSSENE ALM,

KI JE KOT PRELIV PREKRIL SOČNE PAŠNIKE ZA KAZEN OBJESTNIM PLANŠARICAM.

ENO JE S PLANINE ODNESEL SAM VRAG, A SI PREMISLIL IN JO VRNIL NA LEDENIK.

TAKO STA NA ROBU PLANOTE NASTALI VRAŽJI LUKNJI, TEUFELSLÖCHER, 2694 M.

SKOZI LEVO OD TEH DVEH OKEN VODI V DOLINO TUDI NAŠA POT,

OB KATERI ŠE VEDNO STOJI MAJČKENA PLANINSKA KOČA BERTGENHÜTTE, 1846 M,

KJER PA NI VEČ OSKRBNIKA, KI BI NAS POHVALIL KOT JE NEKOČ NAŠEGA JANKOTA.
IZLET SKLENEMO V VASICI ZADNJICI, HINTERTHAL AM HOCHKÖNIG, 1016 M,

KO JE ZA NAMI OKOLI ŠEST UR SESTOPANJA V PREKRASNEM GORSKEM OKOLJU.

OB MOKRIH ALI CELO POLEDENELIH SKALAH

SE NA HOCHKÖNIG RAJŠI POVZPNEMO SKOZI BIRGKAR
IN SESTOPIMO PO HERZOGOVI POTI ALI CELO MIMO TORSÄULE DO ARTHURJEVE KOČE.

DOMOV GREDE SKLENEMO ZANKO ŽE NA BLIŽNJEM DIENTENSKEM SEDLU, 1357 M,

KI Z ZAHODNE SMERI NI TAKO STRMO KOT JE BILO Z VZHODNE PREJŠNJI DAN.

PRI SEBI IMEJMO VELJAVNO OSEBNO IZKAZNICO ALI POTNI LIST,

ČLANSKO IZKAZNICO PZS PA POTRDILI O ZDRAVSTENEM IN NEZGODNEM ZAVAROVANJU.

OBVEZEN JE SAMOVAROVALEN KOMPLET S ČELADO; PRAV PRIDEJO MORDA DEREZICE.

NE POZABIMO NITI ČELNE SVETILKE NITI POSTELJNE VREČE ZA PRENOČEVANJE.

S SABO VZEMIMO DOVOLJ PIJAČE ZA POLDRUG DAN!

OB PRIJAVI VPLAČAMO V DRUŠTVENI PISARNI ZA PREVOZ 9.000 TOLARJEV.

K O  P R I D E Š  D O  T U K A J,  P A  Z A U K A J

IZLET PRIPRAVIL TONE PRIMOŽIČ

